دؤكتور حميد نطقي (آیتان) آذربايجان چاغداش ادبياتيندا ده يرلي و گؤركملي سيمالارداندير كي رولونو معاصر شعريمیزده، هابئله ديليميزده اونوتماق اولماز. نطقي «آيتان» تخلوصوايله شعر يازميش و شعرلرينده بؤیوک شاعرلریمیز: رفعت و ساهرين ايزيني گئتميشدير. آيري بير سؤزله دئسك مدرن شعرده اوچ سيما بير خطي توتوب ايزله ميشلر: رفعت، ساهر، نطقي.
دؤكتور نطقيني شاعرليكدن آرتيق، ادبياتيميزدا آراشديرمالاري، يازي قايدالاريميزي ساهمانلاماق و ادبي نظريه لر اورتايا قويماق اوچون ده يرلنديرمك دوزگون اولار. دؤكتور نطقي ۱۲۹۹دا تبريزده آنادان اولدو، تبريزده تحصيليني دپيلوما قده ر داوام وئريب، همان چاغلاردا مقالهلر يازدي. سونرا توركيهيه گئديب حقوق دوكتوراسيني الده ائتدي. بو زامانلار دوكتور نطقي دوكتور هئيت ايله برابر ياشاييب، دوستلوق ائديرديلر. نطقي دوكتوراسيني آلاراق ايرانا دؤندو و آباداندا نفت شركتينده ايشه باشلادي. لياقتلري اساسيندا، دوكتور نطقي «عمومي علاقه لر» ساحه سينده دريندن تحقيق و تدقيقلر آپارماق اوچون انگيلیس و آمريكايا گؤنده ريلدي. ۱۳۴۱جي ايلدن تهرانا گليب، نفت شرکتینده ايشينه دوام وئرهرك، «دانشكده ي ارتباطات عمومي» ده تدريس اوچون دعوت اولوندو، ۲۵ ايل بورادا اوستادليق ائديب بو دانشکدهنين رئيسي اولدو.
۱۳۵۷دن سونرا ديليميزه آزادليق گله رك، دوكتور هئيت ايله برابر «وارليق» درگيسيني يولاساليب و نطقي جنابلاری اونون باشيازاري كيمي فعاليت گؤستردي و دهيرلي مقالهلرله چيخيش ائتدي. بورادا ديل قايدالاري و توركولوژي مسئله لرينه عايد مقاله لر مطرح ائدهرك يازيچيلار، عالملر، شاعرلر و علم آداملاري آراسيندا اؤزونه يئر آچدي. دؤكتور نطقي تورك ديلينه عاشيق اولاراق، چوخ اينجهروحلو، دموكرات، آزادليق سئوه ر و مستقل فكرلي بير انسانايدي. نهايت ۱۳۷۸جي ايلده تير آيينين ۲۵ده ناتينگهام خسته خاناسيندا وفات ائديب و جنازه سي استانبولدا قويلاندي.
علی اصلانی جنابلاری بو اثری کؤچوروب اوخوجولارا تقدیم ائتدیکده اؤز تمیز دویغوسونو و پاک دوشونجه سینی گؤسترمیش و گؤزل بیر صورتده ده بونو حاضرلامیشدیر. بورادا اؤز تشکورلریمی بیلدیریب، ادبیاتیمیز اوغروندا اونا باشاریلار دیله ییر، اثرینی ده ده یرلی بیر تحفه کیمی ادب سئور خالقیمیز طرفیندن قارشیلاندیغینی ایسته ییریک.
azb_Arab azb_Arab azb_Arab azb_Arab